**УТВЪРДИЛ,**

**ПРЕДСЕДАТЕЛ НА УС НА ДФ”ЗЕМЕДЕЛИЕ”**

**МИНИСТЪР НА ЗЕМЕДЕЛИЕТО: (П)**

**(ЯВОР ГЕЧЕВ)**

***(Дата на утвърждаване: 16.12.2022 г.)***

**У К А З А Н И Я**

**ЗА ПРИЛАГАНЕ НА ПОМОЩ DE MINIMIS, СЪГЛАСНО РЕГЛАМЕНТ (ЕС) № 1407/2013 ОТ 17 ДЕКЕМВРИ 2013 Г. НА ЗЕМЕДЕЛСКИ СТОПАНИ ЗА ПОКРИВАНЕ НА РАЗХОДИТЕ ЗА КЛАНЕ, ТРАНСПОРТ И АДМИНИСТРАТИВНИ ДОКУМЕНТИ В СЕКТОР „ГОВЕЖДО МЕСО“**

**І. ОБЩИ ПОЛОЖЕНИЯ**

**1. Правно основание:**

**1.1.** Регламент (ЕС) № 1407/2013 г. на Комисията, относно прилагането на членове 107 и 108 от Договора за функционирането на Европейския съюз към помощта *de minimis*;

**1.2.** Чл. 12, ал. 1, т. 2 и ал.2 , т. 1,, буква “а” от Закона за подпомагане на земеделските производители (ЗПЗП).

**1.3.** Решение на Управителния съвет (УС) на ДФ ”Земеделие” с Протокол № 204 от 06.12.2022 г.

**2. Цел на помощта – за компенсиране на част от разходите за клане, транспорт и административни документи на говеда.**

**3. Помощта се предоставя за компенсиране на част от разходите за клане, транспорт и административни документи, на едри преживни животни.**

**4. Ползватели**

**4.1.** На подпомагане подлежат **земеделски стопани** **– животновъди,** занимаващи се с първично производство на селскостопанска продукция – физически лица, еднолични търговци, юридически лица и кооперации, **отглеждащи говеда,** които отговарят на следните условия:

* да са регистрирани по Наредба № 3 от 1999 г.;
* да попадат в категорията „малки и средни предприятия” или в категорията „големи предприятия” по смисъла на Регламент 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора;.
* да нямат изискуеми задължения към Държавен фонд „Земеделие” (ДФЗ);
* да нямат изискуеми публични задължения към държавния бюджет;
* да не са в процедура по обявяване в несъстоятелност или да са обявени в несъстоятелност;
* да не са в производство по ликвидация.

**4.2.** За определяне на допустимия брой говеда за подпомагане по схемата за държавна помощ е необходимо да са спазени едновременно следните изисквания:

4.2.1. Говедата, предназначени за клане **да са отглеждани най-малко през последните 4 месеца до датата на клане в стопанството на земеделския стопанин**, кандидат по помощта.

4.2.2. Животните по т. 4.2.1. трябва да бъдат продадени от стопанството **директно на кланица** за клане, заклани на ишлеме или заклани в собствен кланичен пункт/кланица на земеделския стопанин.

4.2.3. Необходимо е закланите животни **да бъдат на възраст от 10 месеца включително, до навършване на 24 месеца**;

4.2.4. Помощта се предоставя за животните по т. 4.2.1., заклани в **периода от** **01 октомври 2021 г. - 30 септември 2022 г., включително.**

**5. Максимален интензитет на помощта и допустими разходи:**

**5.1.** Бюджетът на помощта е **1 440 000** **лв.**

**5.2.** Бенефициерите по т. 4.1., Раздел І от настоящите указания, отговарящи на условията по помощта може да получат финансова подкрепа в размер на левовата равностойност **до 200 000 евро (391 166 лв.)** спазвайки относимите изисквания на Регламент (ЕС) № 1407/2013 г. на Комисията, относно прилагането на членове 107 и 108 от Договора за функционирането на Европейския съюз към помощта *de minimis.*

**5.3.** Общият размер на предоставените на **едно и също предприятие** помощи *de minimis* не може да надхвърля левовата равностойност на **200 000 евро** **( 391 166 лв**.) за период **от три дан**ъ**чни години** (2021 г. – 2023 г.). Максималният размер на помощта *de minimis* **за едно и също предприятие** (в т.ч. при наличие на обстоятелства по преобразуване: сливане/придобиване/разделяне (когато преобразуването е извършено след 01.01.2014 г.), **не може да** **надхвърля левовата равност**ойност на **200 000 евро (391 166 лв.)** за период **от три последователни данъчни години** (2021 г. – 2023 г.).

**6. Размер на помощта:**

Размерът на подпомагането на бенефициерите по т. 4.1. от настоящия Раздел се формира на база брой заклани говеда, **при единична ставка до 180 лв. за заклано животно.**

**7. Недопустими разходи за подпомагане**

**7.1.** Разходи за постъпили в кланица живи животни преди **01 октомври 2021 г.** и след **30 септември 2022 г**.

**7.2.** Разходи за постъпили в кланица живи животни, които не отговарят на условията по т. 4.2. от настоящия Раздел.

**8. Специфични изисквания:**

**8.1.** Под понятието **„едно и също предприятие”** по т. 5.3. от Раздел І на настоящите указания означава всички предприятия, които поддържат помежду си поне един вид от следните взаимоотношения, съгласно чл. 2 на Регламент (ЕС) № 1407/2013:

**а)** дадено предприятие притежава мнозинството от гласовете на акционерите или съдружниците в друго предприятие;

**б)** дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

**в)** дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

**г)** дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от правата на глас на акционерите или съдружниците в това предприятие;

**д)** предприятия, поддържащи едно от взаимоотношенията, посочени в букви а) – г), посредством едно или няколко други предприятия, също се разглеждат като едно и също предприятие.

**8.2.** При наличие на преобразуване, съгласно чл. 3, параграф 8 и 9 от Регламент (ЕС) 1407/2013:

**а)** в случай на сливания или придобивания всички предходни помощи *de minimis*, предоставяни на някое от сливащите се предприятия, се вземат под внимание при определяне на това дали дадена нова помощ *de minimis*, отпусната на новото предприятие или на придобиващото предприятие, не води до превишаване на тавана или националния лимит. Помощта *de minimis*, предоставена законно преди сливането или придобиването, остава правомерна.

**б)** ако дадено предприятие се разделя на две или повече отделни предприятия, помощта *de minimis*, отпусната преди разделянето, се предоставя на предприятието, което се е възползвало от нея, като по принцип това е предприятието, поемащо дейностите, за които е била използвана помощта *de minimis*. Ако такова предоставяне не е възможно, минималната помощ се разпределя пропорционално на базата на счетоводната стойност на собствения капитал на новите предприятия към действителната дата на разделянето.

**ІІ . РЕД И ДОКУМЕНТИ ПРИ КАНДИДАТСТВАНЕ**

**1.** Лицата по т. 4.1. от Раздел I на настоящите указания кандидатстват в Областните дирекции (ОД) на ДФ ”Земеделие”, отдел „Прилагане на схеми и мерки за подпомагане” (ПСМП) по постоянен адрес на физическото лице (при кандидатстване на ФЛ) и по седалището на едноличния търговец, юридическото лице или кооперацията (при кандидатстване на ЕТ, ЮЛ и кооперация). Кандидатства се лично или чрез упълномощено лице, след представяне на нотариално заверено пълномощно по образец, изготвен от ДФЗ.

В заявлението се декларира:

✓ IBAN сметка и BIC код на обслужващата банка;

✓ обстоятелството, че не са в процедура по обявяване в несъстоятелност или да са обявени в несъстоятелност;;

✓ обстоятелството, че не са в производство по ликвидация;

✓ размер на получената помощ de minimis **по Регламент (ЕС) № 1407/2013 г.** през двете предходни бюджетни години и през текущата година;

✓ размер на получената помощ de minimis **по други регламенти за помощ de minimis**, през двете предходни бюджетни години и през текущата година.

**2.** Съпътстващи документи към заявлението за подпомагане:

**2.1.** Решение на компетентния орган на управление на юридическото лице/кооперацията за кандидатстване по индивидуалната помощ;

**2.2.** Удостоверение за актуална банкова сметка, по която ще бъде преведена сумата.

**2.3.** Документи, доказващи продажба или клане на ишлеме на говеда.

а) заверено копие на фактури, издадени от земеделски стопани (ЗС) на кланицата или фактури за клане на ишлеме, издадени от кланицата. Земеделските стопани, които притежават собствена кланица или кланичен пункт не представят фактури.

б) в представените разходооправдателни документи задължително да има информация за брой продадени на живо или трупно тегло или заклани на ишлеме говеда.

**2.4**. Ветеринарно-медицинско свидетелство (ВМС) за движение на животните от животновъдния обект до съответната кланица, от интегрираната информационна система на БАБХ – ВетИС, в което фигурират номер на животновъден обект, брой животни идентифицирани с ушни марки, здравен статус на животните, номер на кланицата, към която са насочени и дата на издаване.

**2.5.** Списък на електронен носител (Excel) с номерата на ушните марки на говедата по ВМС по т.2.4, с които земеделският стопанин кандидатства за помощта, заедно с подписана разпечатка на списъка.

**2.6.** Документи, издадени служебно в резултат на извършени проверки от отдели ПСМП.

а) извлечение от регистър „Лоши вземания“ в Интегрираната система за администриране и контрол (ИСАК), удостоверяващо дали бенефициера има изискуеми задължения към Фонда.

б) разпечатка от интегрираната информационна система на БАБХ – ВетИС:

- за приключване движението на животните на основание документа по т. 2.4. от настоящия Раздел.

- за отразяване на говедата като заклани.

в) разпечатка от проверка за открито производство за обявяване в несъстоятелност или обявени в несъстоятелност.

г) разпечатка от проверка за производство по ликвидация.

д) разпечатка от проверка за наличие или липса на публични задължения към държавния бюджет, от официалната интернет страница на НАП. Проверката се извършва служебно към момента на кандидатстване. В случай на наличие на задължения, ОД на ДФ „Земеделие“ изпраща уведомително писмо, като се дава срок от 10 дни от датата на получаване на писмото от страна на бенефициера да се погасят задълженията. При неизпълнение, заявлението се отхвърля и бенефициера не подлежи на подпомагане.

**3.** Областната дирекция оформя документите в съответствие с настоящите указания, приложените образци и процедура за прилагане на помощта.

**4.** ДФЗ взема решение за одобрение на заявлението или прави отказ.

**5.** Отдел „ПСМП”, нарежда сумата по посочената IBAN сметка на земеделския стопанин. Сумите се потвърждават от централно управление на ДФ „Земеделие”.

**6.** ДФЗ изпраща Уведомително писмо на земеделския стопанин за изплатения размер на помощта или направен отказ от изплащане.

**ІІІ. КОНТРОЛ**

**1.** Отдел „ПСМП” към ОД на ДФ ”Земеделие” извършва документална проверка за верността на информацията, предоставена от кандидата за подпомагане, както и за спазването на изискванията за допустимост на заявлението.

**2.** Дирекция „КСП” извършва административна проверка.

**3.** ДФЗ контролира общата стойност на изплатените помощи да не надхвърля левовата равностойност **на 200 000 EUR на едно и също предприятие за три последователни бюджетни години.**

**ІV. СРОКОВЕ НА ПОМОЩТА**

**1.** Срок за подаване на заявленията: **от 19 декември 2022 г. до 20 януари 2023 г.**

**2.** Срок за изплащане на помощта: **28 февруари 2023 г.**

Допуска се изплащане на помощта и след срока, само при наличие на депозирано заявление, в периода посочен в т.1 от настоящия раздел, при възникнали казуси и обстоятелства, изискващи извършване на допълнително обследване допустимостта за подпомагане на съответния бенефициер.

**V. ОТГОВОРНОСТИ**

1. При деклариране на неверни данни и представяне на неистински документи, вземането на Фонда става изискуемо и бенефициерът възстановява получените средства, заедно със законната лихва от датата на получаването им.

2. Предоставените финансови средства по настоящата държавна помощ, имат характер на публично вземане. Принудително събиране на тези средства се осъществява от ДФ “Земеделие“ по реда на ЗПЗП, АПК и ДОПК.

**VІ. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

**1.** Помощта, съгласно тази схема е вид държавна помощ, предоставена при условията на правото на Европейския съюз и националното законодателство.

**2.** Помощта предоставена под формата на безвъзмездни средства се счита за прозрачна помощ *de minimis*, съгласно чл.4 на Регламент 1407/2013.

**3.** Помощ de minimis може да се кумулира с други помощи de minimis до съответния таван определен в чл.3, параграф 2 от Регламент 1407/2013.

**4.** В съответствие с чл. 10 от Закона за държавните помощи, ДФ ”Земеделие” е администратор по помощта.

**За МЗм** **За ДФ ”Земеделие”**

Заместник-министър: **(П)** Изпълнителен директор:  **(П)**

**Крум Неделков Георги Тахов**